Det har bl.a. haft positiv effekt i Jomfru Ane Gade i Aalborg

Aalborgs midtby er ifølge politiet blevet tryggere, siden Nordjyllands Politi i 2006 udstedte godt 40 forbud til personer mod at færdes i Jomfru Ane Gade og de nærmeste gader. Forbuddet gælder i to år, og politiet fortæller restaurationernes dørmænd, hvilke personer der har fået forbud. Det oplyser justitsminister Lene Espersen (K) i et svar til Folketingets Retsudvalg. Svaret bygger på oplysninger fra Rigspolitiet. Østjyllands Politi har kun fundet behov for at udstede et såkaldt restaurationsforbud i Storegade i Randers. Her har politiet lavet retningslinjer, men der er kun lavet forbud én gang. Fyns Politi har også kun én gang udstedt et forbud, som omfattede flere restaurationer i et større område. Derimod har Københavns Politi ikke udstedt forbud mod at komme i bestemte restaurationer i et større område, men kun forbudt personer at opholds sig i bestemte restaurationer, oplyser Lene Espersen. /ritzau/